Tshebeletso ena e sebediswa ho batho ba tswang dinaheng tse ka ntle ba nang le dikamano tsa lerato la saruri le baahi ba naha ya Afrika Borwa kapa badudi ba saruri.
Tlatsa diforomo tsa kopo tsa BI-947 le BI-29.
Dikamano tsa bophelo tsa saruri pakeng tsa di-homosexual le di-heterosexual le tsona di amohelehile, empa ho ena le setifikeiti sa lenyalo, balekane ba jwalo ba lokela ho hlalosa mabaka a etsang hore ba dule mmoho le ho tshehetsana ka tsa ditjhelete ka ho romela afidaviti.
Hore Lefapa la Ditaba tsa Lehae le fane ka phemiti ya bodulo ya saruri ho molekane ya tswang naheng e ka ntle wa moahi wa Afrika Borwa kapa modudi wa saruri, lona le lokela ho kgotsofala hore ho na le kamano ya botshepehi ya balekane bao.
Phemiti ya bodulo ba saruri ho fanwa ka yona tlasa pehelo ya hore e tla fela, dilemong tse pedi ho tloha mohlang ho fanweng ka yona, ha dikamano di se di le siyo pakeng tsa balekane bao ba babedi, ntle le ha ho ka ba le ya hlokahalang.
Ke molekane ya mong feela wa lenyalo ya tswang naheng e ka ntle ya ka etsang kopo ya boemo bona ka ho ya ka hore o nyetse le moahi wa naha kapa modudi wa saruri.
O lokela hor4e o be o nyetse le moahi wa Afrika Borwa kapa modudi wa saruri ka ho ya ka molao wa civil law kapa customary law nakong ya dilemo tse hlano.
Dikopo di ka etswa ofising efe kapa efe ya Ditaba tsa Lehae kapa embasing kapa misheneng wa Afrika Borwa ha o etsa kopo o le mose.
Ha ho na nako e beuweng bakeng sa tshebeletso ena.
Tshebeletso ena ke mahala.